《邵久中承事挽词三首 其二》
宋代·孙觌

手扶棁杖两眉厖，床下诸生拜老庞。讲肆共推三语妙，诗坛独受百城降。

挥金屡费青钱万，种玉亲收白璧双。一卧遽先朝露尽，便随晨鼓去逢逢。

作者简介：孙觌dí（1081～1169）字仲益，号鸿庆居士，常州晋陵（今江苏武进）人。孝宗乾道五年卒，年八十九（《直斋书录解题》卷一八）。孙觌为人依违无操，早年附汪伯彦、黄潜善，诋李纲，后复阿谀万俟卨，谤毁岳飞，《宋史》无传。孙觌善属文，尤长四六。著有《鸿庆居士集》、《内简尺犊》传世。